CELEX: 32019D0160
Language: bg
Date: 2019-01-24 00:00:00
Title: Решение за изпълнение (ЕС) 2019/160 на Комисията от 24 януари 2019 година за временна дерогация от условията, на които трябва да отговарят сертифицираните семена, предвидени в директиви 66/401/ЕИО и 66/402/ЕИО на Съвета (нотифицирано под номер С(2019) 305) (Текст от значение за ЕИП.)

1.2.2019   
               
               
                  BG
               
               
                  Официален вестник на Европейския съюз
               
               
                  L 31/75
               
            
         РЕШЕНИЕ ЗА ИЗПЪЛНЕНИЕ (ЕС) 2019/160 НА КОМИСИЯТА
         от 24 януари 2019 година
         за временна дерогация от условията, на които трябва да отговарят сертифицираните семена, предвидени в директиви 66/401/ЕИО и 66/402/ЕИО на Съвета
         
            
               (нотифицирано под номер С(2019) 305)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 66/401/ЕИО на Съвета от 14 юни 1966 г. относно търговията със семена от фуражни култури (1) и Директива 66/402/ЕИО на Съвета от 14 юни 1966 г. относно търговията със семена от зърнени култури (2), и по-специално член 17, параграф 1 от тях,
         като има предвид, че:
         
                     (1)
                  
                  
                     Необичайно топлият и сух климат през 2018 г. в Швеция доведе до недостиг на влага в почвата, което повреди растителността, подложи я на стрес и стана причина за по-ниска реколта и влошено качество на семената.
                  
               
                     (2)
                  
                  
                     Затрудненията по отношение на предлагането на семена се увеличиха вследствие на дъждовете по време на сезона за прибиране на реколтата през 2017 г., които причиниха недостиг на семена за пролетната сеитба в Швеция през 2018 г.
                  
               
                     (3)
                  
                  
                     Така понастоящем Швеция разполага с ограничено количество семена от пролетни фуражни култури и семена от пролетни зърнени култури, останали от предходния сезон, и няма да съумее да прибере достатъчно семена от реколти, за да отговори на търсенето през пролетта на 2019 г.
                  
               
                     (4)
                  
                  
                     Другите държави членки, които също имаха известни затруднения с реколтата, само отчасти успяха да покрият нуждите на Швеция от семена.
                  
               
                     (5)
                  
                  
                     В светлината на тези обстоятелства Швеция среща, като вероятно ще среща и в бъдеще, временни затруднения по отношение на общото предлагане на семена от пролетни фуражни култури и семена от пролетни зърнени култури. Тези затруднения могат да бъдат преодолени само ако бъде разрешена, за определен период от време и в рамките на съответно максимално количество, търговията в Съюза със сертифицирани семена от пролетни фуражни култури и сертифицирани семена от пролетни зърнени култури, произвеждани в Швеция, от категорията „сертифицирани семена, второ размножение“.
                  
               
                     (6)
                  
                  
                     Поради това с дерогацията, предвидена в настоящото решение, следва да се разреши търговията на пазара в Съюза със сертифицирани семена от пролетни фуражни култури и сертифицирани семена от пролетни зърнени култури, произведени в Швеция, от категорията „сертифицирани семена, второ размножение“, при спазване на определени условия и ограничения.
                  
               
                     (7)
                  
                  
                     Според информацията, предоставена от Швеция на Комисията, за да се разрешат тези затруднения в снабдяването, за периода до 30 юни 2019 г. е необходимо общо количество от 2 525 тона семена от пролетни фуражни култури и 18 240 тона семена от пролетни зърнени култури.
                  
               
                     (8)
                  
                  
                     Дерогацията следва да не засяга прилагането на другите условия, на които трябва да отговаря категорията „сертифицирани семена, второ размножение“, определени в директиви 66/401/ЕИО и 66/402/ЕИО.
                  
               
                     (9)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Търговията в Съюза със сертифицирани семена от пролетни фуражни култури и сертифицирани семена от пролетни зърнени култури, произвеждани в Швеция, от категорията „сертифицирани семена, второ размножение“, се разрешава за период, изтичащ на 30 юни 2019 г., при спазване на условията, посочени в параграфи 2—5.
            
            
               2.   Общото количество семена, разрешено за търговия в Съюза съгласно настоящото решение, не надхвърля 2 525 тона за семена от пролетни фуражни култури и 18 240 тона за семена от пролетни зърнени култури.
            
            
               3.   Посочените в параграф 1 семена трябва да отговарят на изискванията, определени в приложение II към Директива 66/401/ЕИО и приложение II към Директива 66/402/ЕИО по отношение на условията, на които трябва да отговарят семената от категорията „сертифицирани семена, второ размножение“.
            
            
               4.   Без да се накърняват изискванията за етикетиране съгласно Директива 66/401/ЕИО и Директива 66/402/ЕИО, официалният етикет на семената съдържа изявлението, че въпросните семена са от категория, по-ниска от категорията „сертифицирани семена, второ размножение“.
            
            
               5.   Търговията със семената, посочени в параграф 1, се разрешава въз основа на подадено заявление за разрешение за търговия в съответствие с настоящото решение.
            
         
         
            Член 2
            Държаватa членкa незабавно уведомява Комисията и останалите държави членки за количествата, за които e предоставилa разрешение за търговия съгласно настоящото решение.
         
         
            Член 3
            Адресати на настоящото решение са държавите членки.
         
         
            Съставено в Брюксел на 24 януари 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ 125, 11.7.1966 г., стр. 2298/66.
         
            (2)  ОВ 125, 11.7.1966 г., стр. 2309/66.